Franco áhugalaus og vildi hætta að leika 9. nóvember 2010 13:33 Bandaríski leikarinn James Franco , sem leikur fjallaklifrara sem sker af sér hendina í myndinni 127 hours , var nálægt því að gefa kvikmyndaleik upp á bátinn af því að honum var alveg sama um þær myndir sem hann lék í . Franco segir að hann hafi ekki valið réttar myndir til að leika í eftir að hann vakti athygli í Spider-Man myndunum , þar sem hann lék vin Peter Parkers , sem varð síðan andstæðingur Köngulóarmannsins . Hann viðurkennir að hann hafi ekki verið áhugasamur um myndirnar sem hann lék í , sem leiddi til þess að hann íhugaði að hætta að leika . „ Það gerðist allt svo hratt , og kannski of hratt . Ég fékk mörg tilboð eftir Spider-Man , en ég valdi ekki alltaf nógu vel úr þeim tilboðum . Ég lagði mig alltaf allan fram varðandi persónuna sem ég lék , en var ekkert endilega mjög áhugasamur um myndina sjálfa . Ef ég hefði ekki leikið í myndunum , hefði ég líklega aldrei farið að sjá þær í bíó . Ég sagði við sjálfan mig , ef leikarastarfið er svona , þá get ég ekki gert þetta lengur , “ sagði James Franco . Hann bætir við : „ Rétt áður en ég lék í Pinapple Express , þá átti ég mjög erfitt . Það var ekkert gaman að leika . Þetta var í raun sársaukafullt fyrir mig , því ég hafði mjög góða leiklistarkennara til að hjálpa mér , með mikla persónuleika . Og þetta var bara í tómu tjóni , því þegar ég fór fyrir framan kvikmyndavélarnar og leikstjórinn kom með sínar hugmyndir , þá vissi ég ekki hvernig ég átti að fara að því að þjóna tveimur herrum . “ Leikarinn er loksins búinn að komast yfir þessi mál , og hefur lært það að kvikmyndir eru í raun miðill leikstjórans , sem hefur endanlegt vald . Franco sagði við Nj.com : „ Ég hef komist að því að kvikmyndir eru í raun tjáningarmiðill leikstjórans , og að vinna á móti því fyrir leikara , þá ertu að berja hausnum við steininn og fara gegn því , sem þarf til að gera góða mynd . Ég er loksins búinn að átta mig á þessu og sætta mig við það . “